
Text rozhodnutia
Súd: Krajský súd Bratislava Spisová značka: 4CoKR/42/2012 Identifikačné číslo súdneho spisu: 1106227858 Dátum vydania rozhodnutia: 18. 03. 2014 Meno a priezvisko sudcu, VSÚ: JUDr. Eugen Palášthy ECLI: ECLI:SK:KSBA:2014:1106227858.1 Uznesenie Krajský súd v Bratislave v senáte zloženom z predsedu senátu JUDr. Eugena Palášthyho a členov senátu JUDr. Heleny Kosorínovej a JUDr. Ľubice Břouškovej v právnej veci žalobcu: v 1. rade : N. D., bytom I. cesta XX, H. H., v 2. rade: I. U. a U. U., bytom I. cesta XX, H. H., v 3. rade: Z. C., bytom I. cesta XX, H. H., v 4. rade: Z. Q. a S. Q., bytom I. cesta XX, H. H., v 5. rade: I. S. a D. S., I. cesta XX, H. H., v 6. rade: V. Y. a N. Y., bytom I. cesta XX, H. H., v 7. rade: W. G. a N. G., bytom I. cesta XX, H. H., žalobca v 1. rade zast.: JUDr. Ľubica Blažejová, advokátka, Y. 4, H. H., žalobcovia v 2.,3.,4.,5. a 7. rade zast.: JUDr. Karína Uhrínová, advokátka, T.. Š. I. 4, H. H. a žalobca v 6. rade zast.: C. Q., G. XX, H. H. proti žalovanému: JUDr. Imrich Tardík, M. 1, H., správca konkurznej podstaty úpadcu: JADE, spol. s r.o., Mikulášska 1, Bratislava. IČO: 36 034 908, zast.: Mgr. Erika Sojková, S. XX, G., o vylúčenie časti pohľadávky zo súpisu všeobecnej podstaty úpadcu, na odvolanie žalovaného proti rozsudku Okresného súdu Bratislava I č.k. 2Cbi/13/2006-87 zo dňa 17.04.2012, takto r o z h o d o l : Krajský súd v Bratislave p r i p ú š ť a späťvzatie žaloby žalobcami vo 4. rade, rozsudok Okresného súdu Bratislava I č.k. 2Cbi/13/2006 - 87 zo dňa 17.04.2012 o žalobe žalobcov vo 4. rade v časti o nároku žalobcov vo 4. rade z r u š u j e a konanie vedené žalobcami vo 4. rade o nárokoch žalobcov vo 4. rade z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Žalobcovia sa samostatnými žalobami domáhali vylúčenia zápisu častí pohľadávky zo súpisu všeobecnej podstaty úpadcu JADE, spol. s r.o., Mikulášska 1, Bratislava, IČO: 36 034 908 v konaní 2K/15/2006. Súd uznesením čísko konania 2Cbi/13/2006 zo dňa 29.02.2008 spojil konania vedené pod spisovými značkami 2Cbi 6/2006, 2Cbi 7/2006, 2Cbi 8/2006, 2Cbi 9/2006, 2 Cbi 10/2006, 2 Cbi 11/2006, 2 Cbi 13/2006 do konania vedeného pod spisovou značkou 2Cbi/13/2006. Uznesenie nadobudlo právoplatnosť dňa 19.03.2008. Okresný súd Bratislava I v konaní pod č.k.: 2Cbi/13/2006-87 vydal dňa 17.04.2012 rozsudok, ktorým vylúčil zo súpisu všeobecnej podstaty úpadcu pohľadávky voči žalobcom v 1. až 7. rade tak, ako sú špecifikované vo výroku rozsudku. Súd prvého stupňa zároveň rozhodol, že v prevyšujúcej časti zostávajú pohľadávky zapísané do súpisu všeobecnej podstaty úpadcu. O trovách konania rozhodol tak, ako je uvedené vo výrokovej časti rozhodnutia súdu prvého stupňa zo dňa 17.04.2012. Voči rozsudku podal odvolanie žalovaný. Podaním zo dňa 28.06.2013, podanom na Okresnom súde Bratislava I dňa 03.07.2013, zobrali žalobcovia vo 4. rade svoju žalobu späť. Žalovaný dňa 07.08.2013 vyjadril svoj súhlas so späťvzatím žaloby žalobcami vo 4. rade. Podľa § 208 OSP ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Odvolací súd konštatuje, že žalobcovia vo 4. rade zobrali po podaní odvolania žalovaným žalobu späť skôr, ako rozhodnutie nadobudlo právoplatnosť. Žalovaný písomným podaním podaným na súde dňa 07.08.2013 súhlasil s čiastočným späťvzatím žaloby žalobcami vo 4. rade. Pretože boli splnené všetky predpoklady na postup podľa § 208 OSP, odvolací súd pripustil späťvzatie žaloby žalobcami vo 4. rade o nároku žalobcov vo 4. rade a konanie v časti žalobcov vo 4. rade o nároku žalobcov vo 4. rade zastavil. O trovách prvostupňového a odvolacieho konania bolo v späťvzatej časti rozhodnuté podľa § 146 ods. 1 písm c) OSP tak, že žiaden z účastníkov nemá právo na ich náhradu. Toto uznesenie bolo prijaté senátom Krajský súd v Bratislave pomerom hlasov 3:0 (§ 3 ods. 9 zákona č. 757/2004 Z.z. o súdoch a o zmene a doplnení niektorých zákonov). Poučenie: Proti tomuto uzneseniu odvolanie nie je prípustné.

